[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 23.9.2008

COM(2008) 579 окончателен

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ, СЪВЕТА, ЕВРОПЕЙСКИЯ ИКОНОМИЧЕСКИ И СОЦИАЛЕН КОМИТЕТ И КОМИТЕТА НА РЕГИОНИТЕ

Доклад за резултатите от прегледа на функционирането на Регламент (ЕО) № 717/2007 на Европейския парламент и на Съвета от 27 юни 2007 г. относно роуминга в обществени мобилни телефонни мрежи в рамките на Общността и за изменение на Директива 2002/21/ЕО

{COM(2008) 580 окончателен}

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ, СЪВЕТА, ЕВРОПЕЙСКИЯ ИКОНОМИЧЕСКИ И СОЦИАЛЕН КОМИТЕТ И КОМИТЕТА НА РЕГИОНИТЕ

Доклад за резултатите от прегледа на функционирането на Регламент (ЕО) № 717/2007 на Европейския парламент и на Съвета от 27 юни 2007 г. относно роуминга в обществени мобилни телефонни мрежи в рамките на Общността и за изменение на Директива 2002/21/ЕО (текст от значение за ЕИП) СЪДЪРЖАНИЕ

1. Въведение 3

2. Контекст 3

2.1. Настоящ регламент 3

2.2. Преглед на пазара 4

2.3. Развитие след приемането на Регламента 5

2.4. Процес на консултации 5

3. Преглед 6

3.1. Постигане на целите 6

3.2. Специфични въпроси 7

3.3. Разширяване на обхвата и продължаване на действието на Регламента 9

4. Заключение 11

1. Въведение

Завършването на единния пазар и постигането на целите на Лисабонската стратегия за превръщане на ЕС в „най-динамичната и конкурентоспособна, базирана на познанието икономика в света“ остават в центъра на усилията на Европейската комисия. Улесняването на трансграничните комуникации е ключов елемент, гарантиращ постигането на тези цели. Регламент (ЕО) № 717/2007 относно роуминга в обществени мобилни телефонни мрежи в рамките на Общността и за изменение на Директива 2002/21/ЕО (наричан по-долу Регламентът)[1], който влезе в сила през юни 2007 г., е също един отличен пример за политическия дневен ред на Комисията „Европа на постигнатите цели“, чиято цел е да облагодетелства всички граждани на Европа на базата на съвременните постижения на ЕС.

Регламентът изтича на 30 юни 2010 г., ако не бъде продължен от Парламента и Съвета въз основа на предложение на Комисията. Затова Регламентът изисква[2] от Комисията да направи преглед на неговото функциониране и да докладва на Европейския парламент и на Съвета не по-късно от 30 декември 2008 г. Комисията е натоварена с оценката за постигането на целите на Регламента, с прегледа на развитието на цените на едро и на дребно за клиентите на роуминг на гласова комуникация и пренос на данни, в това число SMS, и с изготвянето на препоръки относно необходимостта от регулиране на тези услуги, ако е наложително, като при това отчита интересите на потребителите.

Настоящото съобщение докладва за резултатите от направения от Комисията преглед на функционирането на Регламента, обяснява основните промени в политиката, предложени от него вследствие на направените изводи, и е придружено от законодателно предложение за съответна промяна на Регламента. Подробностите и обосновката могат да бъдат намерени в законодателното предложение и свързаната с него оценка на въздействието. Както и при самия Регламент, законодателната основа за новото предложение е член 95 от Договора за ЕО.

2. Контекст

2.1. Настоящ регламент

Специфичните трансгранични характеристики и структурата на пазара на роуминг в Общността създадоха много трудности пред националните регулаторни органи (НРО) в опитите им да се справят ефективно с липсата на конкуренция и произтичащите от това високи цени на роуминг-услугите в рамките на Общността. Групата на европейските регулатори (ГЕР), която беше създадена, за да предоставя на Комисията експертни становища по въпросите на регулирането с оглед на единния пазар, потвърди наличието на този проблем и призова Комисията да предприеме действия на европейско ниво. Комисията прие предложение за Регламент за обществени мрежи в рамките на Общността на 12 юли 2006 г.[3] През юни 2007 г. Европейският парламент и Съветът приеха Регламента, което допринесе за доброто функциониране на вътрешния пазар, като същевременно бе постигната висока степен на защита на потребителите, на опазване на конкуренцията между операторите на мобилни мрежи, и на запазване както на стимулите за иновации, така и на възможностите за избор на потребителите.

На този етап Комисията приключи прегледа на функционирането на Регламента по отношение на основните му цели – да насърчава конкуренцията, да консолидира единния пазар и да гарантира, че потребителите не плащат неоправдано високи такси при преминаване на границата, в сравнение с таксите в собствената им страна.

В прегледа си Комисията трябваше също и да установи дали е необходимо регулиране на пазара за SMS и пренос на данни, с оглед на развитието, последвало влизането в сила на Регламента.

2.2. Преглед на пазара

Пазарът на мобилни роуминг-услуги в ЕС може да бъде разделен на пазар за гласови услуги, пазар за SMS и пазар за услуги по пренасяне на данни. За 2007 г. общият обем на приходите в трите сегмента беше 6,54 милиарда EUR[4]. Това съответства на около 4,7 % от пазара на мобилните услуги в ЕС. И докато по отношение на приходите роуминг-услугите на са толкова важни за сектора на мобилните комуникации колкото вътрешните услуги, делът им в приходите на операторите все още е значителен и обикновено те са по-привлекателни от други услуги от гледна точка на маржа.

Делът на приходите от услуги за гласов роуминг представлява 79,1 % от общия пазар на роуминг през 2007 г., като роумингът на SMS и на данни носи останалите съответно 12,3 % и 8,6 % от приходите. Ръстът на гласовия роуминг и този на SMS до голяма степен съответства на зрелия етап на развитие на този пазарен сегмент. Ръстът на услугите за роуминг на данни обаче е динамичен и най-малкото съизмерим с ръста на вътрешните мобилни услуги за пренос на данни. Поради това сегментът за пренос на данни ще изпревари сегмента на SMS и ще стане втори по големина сегмент на пазара на роуминг в рамките на една-две години.

Цените за гласов роуминг спаднаха поради въздействието на Регламента, но такава тенденция не се наблюдава при роуминга на SMS, където цените като цяло не са се променили в сравнение с предходната година, независимо от оказвания върху операторите политически натиск да предприемат действия за да избягнат регулирането.

От друга страна цените за роуминг на данни продължават да са високи, независимо че цените на едро и на дребно показаха тенденция към спадане. Съществува определен проблем с липсата на прозрачност при цените за роуминг на данни и произтичащия от това „шок при получаване на сметката“. Конкурентоспособните цени са фактор от съществено значение за премахването на пречките пред достъпа до интернет услуги при пресичане на границите.

2.3. Развитие след приемането на Регламента

След приемането на Регламента Комисията следеше неговото прилагане в тясно сътрудничество с ГЕР. По инициатива на ГЕР бяха събрани изчерпателни данни, които формираха основата за два Сравнителни доклада[5].

Комисията възложи на независими консултанти и изготвянето на проучване за услугите за роуминг на данни, което беше публикувано на 27 юни 2008 г[6].

По собствена инициатива Комисията събра данни от над 120 оператора.

2.4. Процес на консултации

На 7 май 2008 г. Комисията прикани към внасяне на мнения по прегледа на Регламента и евентуалното разширяване на неговия обхват върху услугите за роуминг на SMS и данни и с това постави началото на широки обществени консултации. Бяха повдигнати 39 въпроса, засягащи както принципното функциониране на Регламента, така и специални теми като непреднамерения роуминг, ефекта върху малките оператори и вътрешните цени и проблема за съответствието между действително употребени и фактурирани минути. Бяха получени 45 отговора. Неповерителните отговори бяха публикувани[7].

Тези отговори, заедно с отговора на ГЕР, бяха взети предвид при подготовката на настоящия преглед.

В отговорите на обществените консултации пролича силна подкрепа за идеята действието на Регламента за гласовите услуги да бъде продължено и след изтичането на крайния срок през 2010 г. ГЕР, отделни НРО, държави-членки или организации на потребителите приведоха аргументи в полза на запазване на регулирането на цените както на едро, така и на дребно. Малките оператори също подкрепиха продължаването на срока на действие на Регламента, поне що се отнася до цените на едро.

Сходна беше подкрепата и за идеята за регулиране на роуминг-услугите за SMS, особено с оглед на липсата на промяна в цените на дребно. Асоциацията за GSM и повечето мобилни оператори бяха по принцип срещу продължаване на регулирането на гласовите роуминг-услуги и разширяването на обхвата му върху роуминга на данни и SMS, но някои оператори изразиха мнения в полза на регулиране на услугите за роуминг на SMS.

По отношение на услугите за роуминг на данни, почти бе постигнат консенсус относно необходимостта от елиминиране на „шока при получаване на сметката“ и бе изразено безпокойство относно високите цени.

3. Преглед

Освен да даде оценка на целите на Регламента и да вземе решение дали да бъде предложено регулиране за роуминга на SMS и данни, Комисията бе призована да включи в своя доклад оценка и за това, дали в светлината на развитието на пазара и предвид както конкуренцията, така и защитата на потребителите, има нужда от удължаване срока на действие или от изменение на Регламента, като се вземат предвид развитието на цените за мобилни гласови услуги и за пренос на данни на национално равнище, както и ефекта на Регламента върху конкурентоспособността на по-малки, независими или нови оператори на пазара. Регламентът предвижда също така, че Комисията трябва да внесе предложение до Европейския парламент и до Съвета, ако сметне това за необходимо.

3.1. Постигане на целите

Декларираните цели на настоящия регламент бяха въвеждането на общ подход, за да се гарантира, че при използване на роуминг в рамките на Общността потребителите не заплащат прекомерни цени за изходящи и входящи повиквания, и подпомагането по този начин на доброто функциониране на вътрешния пазар и същевременно постигането на висока степен на защита на потребителите, съхраняването на конкуренцията между операторите на мобилни мрежи, и запазването както на стимулите за иновации, така и на възможностите за избор на потребителите.

Прилагането и по-специално преминаването към „Евротарифата“ протече без проблеми, с отделни изключения отбелязани от някои НРО. Наблюдението на прилагането от страна на Комисията показва, че се изпълняват задълженията, наложени с Регламента, и потребителите имат достъп до „Евротарифата“ на цени, равни на или под таваните, поставени от Регламента. Потребителите са били облагодетелствани от по-ниски тарифи за роуминг на входящи и изходящи повиквания. По-специално, преди влизането в сила на Регламента средната цена на изходящо повикване е била 0,7692 EUR, а цената на входящо роуминг-повикване е била 0,417 EUR. Влизането в сила на Регламента донесе ползи за потребителите под формата на по-ниски цени както за входящи, така и за изходящи повиквания, тъй като максималните цени в „Евротарифата“ бяха определени на 0,49 EUR (без ДДС) за изходящи и 0,24 EUR (без ДДС) за входящи повиквания. Впоследствие тези максимални стойности бяха съответно намалени до 0,46 EUR (без ДДС) за изходящи и 0,22 EUR (без ДДС) за входящи повиквания.

След влизането на Регламента в сила 400 милиона потребители се възползваха от „Евротарифата“, превръщайки я в най-употребяваната стандартна тарифа в ЕС. Клиентите могат също да се възползват от специални тарифи, но в крайна сметка плащат приблизително същата цена за минута, както при „Евротарифата“. В резултат на това потребителите на „Евротарифата“ спестяват средно 36,4 % при изходящи и 42,9 % при входящи повиквания в сравнение с преобладаващите в началото на 2007 г. цени на роуминг-услугите в ЕС.

Регламентът имаше успех също и при увеличаването на прозрачността за потребителите, независимо от факта, че неголям брой оператори не успяха да решат своевременно някои технически проблеми, свързани с прозрачността. Мнозинството от операторите обаче изпълниха изискванията навреме, а в случаите когато операторите имаха проблеми при прилагането, НРО наблюдаваха развитието, за да гарантират, че ще бъдат предприети своевременни действия за разрешаването им.

Въпреки това преобладаващите на пазара за гласов роуминг проблеми, като тези с разходите за свързване и липсата на адекватни алтернативи, не бяха отстранени, конкуренцията не се разви и цените като цяло се групираха около ограничителните тавани. Следователно съществува значителен риск от повишаване на цените, ако бъде допуснато Регламентът да изтече.

3.2. Специфични въпроси

Непреднамерен роуминг

Непреднамереният роуминг продължава да бъде спорна тема в граничните региони. В това отношение, поетото в рамките на инициативата за прозрачност задължение да се информират потребителите за цените, когато те са в режим на роуминг, помогна за привличането на вниманието на потребителите върху факта, че те са в режим на непреднамерен роуминг. НРО и администрациите на държавите-членки отговориха също и чрез двустранни инициативи за решаване на проблема и постигнаха множество споразумения.

Комисията ще продължи да следи отблизо положението, за да гарантира безпроблемното функциониране на единния пазар.

Ефект върху по-малки оператори

Регламентът осигури на по-малките оператори достъп до роуминг на по-ниски цени на едро. Това имаше положителен ефект върху по-малките оператори, давайки им възможност да предложат някои от най-ниските цени на дребно на пазара. В рамките на обществените консултации на преден план излязоха затрудненията на новооснованите оператори да сключат своевременно нови споразумения за роуминг с всички оператори. Това е важно в случаите, когато потребители не са в състояние да разменят SMS с потребители на мобилна мрежа в друга държава-членка вследствие на липсващи споразумения за доставката на подобни съобщения.

Съгласно член 5 от Директивата за достъпа[8] НРО могат да се намесват по собствено усмотрение за да осигурят съвместимост.

Управление на трафика

В процеса на прегледа на функционирането на Регламента от Комисията не бяха установени случаи на използване на управлението на трафика в ущърб на потребителите, нито бяха получени сигнали за подобни случаи. Тъй като „Евротарифата“ на операторите трябва да е съобразена с ограничителен таван на цените, повечето оператори предлагат една и съща тарифа, независимо от посетената мрежа, като по този начин повишават прозрачността на цените за потребителите, като им спестяват необходимостта ръчно да превключват на по-изгодна мрежа.

Особено отдалечени райони

От прегледа на Комисията става ясно, че няма отрицателни ефекти за особено отдалечените райони. В това отношение, от обществените консултации и от контактите на Комисията с френските власти е видно, че във Франция се работи по въпроса откакто е приет законодателен акт, гарантиращ, че гражданите на особено отдалечените райони няма да бъдат ощетени, когато се свързват с континентална Франция.

Вътрешни цени

Комисията провери също дали има някакви увеличения на вътрешните цени вследствие на Регламента. Оказа се, че е много трудно да се установят увеличения, които се дължат пряко на въвеждането на Регламента. ГЕР отбелязва, че е слабо вероятно цените на вътрешните мобилни услуги да се повишат, тъй като те са основен инструмент в борбата за потребители. 13-тият доклад за напредъка при прилагането на регулаторната рамка също стига до заключението, че тенденцията към намаляване на цените на мобилните услуги е продължила и през 2007 г.[9]

Единици на отчитане

Доколкото ограниченията на цените в Регламента са изразени в суми за минута, стана очевидно, че практиките на отчитане на някои оператори, които отчитат за гласова връзка минимални периоди до 60 секунди вместо да отчитат всяка секунда, отслабват ефекта на Регламента, и че някои оператори са променили своите практики на отчитане след приемането на Регламента, така че да отслабят неговия ефект. Наистина, според оценка на ГЕР практиките за фактуриране на цели минути увеличават сметката за входящи повиквания средно с 24 %, а тази за изходящи – с 19 % при използване на „Евротарифата“.

3.3. Разширяване на обхвата и продължаване на действието на Регламента

Гласов роуминг

Както става ясно по-горе, фундаменталните проблеми, съществували преди въвеждането на Регламента в действие, продължават да съществуват. На лице е известна конкуренция, но тези оферти нямат сериозен ефект върху пазара.

И докато за мобилните оператори услугите за гласов роуминг могат да бъдат важен източник на приходи и печалба, от гледна точка на потребителите цените за гласов роуминг са само един от елементите на пакета от мобилни услуги, като този елемент има по-малко значение от, например, цените на вътрешната гласова връзка, вътрешните SMS и субсидията за апарата. Това ограничава възможностите на операторите да използват привлекателни цени на роуминга като средство за привличане на клиенти. Освен това наличието на разходи за свързване и липсата на адекватни алтернативи за гласов роуминг, когато клиентът е в чужбина, намаляват очакваното ниво на конкуренция.

Разгледаната по-горе тема за единиците на отчитане (фактуриране по минути) показва, че операторите са се възползвали от една предполагаема свобода на тълкуване на Регламента, за да постигнат максимална възвращаемост за сметка на други оператори (при продажби на едро) и на потребителите. Поради тази причина е необходим общ набор от правила относно единиците на отчитане на „Евротарифата“, за да се заздрави единният пазар и да се осигури единно ниво на защита на потребителите.

Предложението

1. Продължаване на срока на регламента за цените за гласова комуникация на едро и на дребно до 2013 г.

Комисията предлага да се продължи Регламентът с нови три години от 2010 г. до 2013 г., за да се гарантира, че от потребителите не се искат прекомерни цени, като същевременно се даде достатъчно време за развитие на конкуренцията. Максималните равнища на цените за входящи и изходящи разговори в „Евротарифата“ ще продължат да се понижават годишно по линеен модел през удължения период на действие на Регламента[10].

С цел да наложи и насърчи повече конкуренция, Комисията се постара да осигури по-висок марж за търговията на дребно чрез по-агресивно намаляване на цените на едро. Това би трябвало да разшири възможностите на операторите да се конкурират чрез цените на дребно, като увеличи до максимум вероятността за възникване на конкурентен пазар.

По отношение на проблема с единиците за отчитане, от операторите ще се изисква да фактурират своите потребители въз основата на отчитане по секунди с изключение единствено на минимален начален период от 30 секунди за изходящи повиквания. Отчитането на начален период не е оправдано при входящи повиквания. По подобен начин, при осигуряване на регулирани повиквания с роуминг, операторите следва да формират цените на едро за други оператори въз основата на отчитане по секунди.

Кратки текстови съобщения (SMS)

Цените на роуминг-услуги за SMS показаха слаби промени през последните години, независимо от оказвания политически натиск. Средната цена за SMS е намаляла само незначително от 29 евроцента през третото тримесечие на 2007 г. на 28,5 евроцента през първото тримесечие на 2008 г. Освен това, с оглед на отговорите на операторите в рамките на обществените консултации, изглежда малко вероятно цените да спаднат значително в бъдеще въз основа единствено на инициативи на промишлеността.

В своята проверка Комисията стигна до заключението, че нивата на цените както на едро, така и на дребно не са оправдани от гледна точка на определящите ги разходи и, както и при гласовия роуминг, конкурентният натиск изглежда недостатъчен за да накара операторите да понижат цените.

Предложението

2. Разширяване на обхвата с цел включване на регулиращи постановки за нивата на цените на роуминга на SMS на едро и на дребно до 2013 г. и подобрена прозрачност

Комисията предлага да бъде разширен обхватът на Регламента чрез въвеждане на таван за цените на роуминга на SMS на едро и на дребно[11].

Комисията предлага клиентите да бъдат предупреждавани автоматично чрез съобщение всеки път, когато напуснат страната си и преминат на територията на друга държава-членка, за основните цени, засягащи изпращането на SMS от територията на посещаваната държава-членка.

Услуги по роуминг на данни

Цените на услугите за роуминг на данни вече бяха високи, когато Комисията предложи Регламента през 2006 г. Ситуацията обаче стана още по-изразена през последната година с навлизането на високоскоростния достъп до интернет или на мобилните широколентови услуги, особено за потребителите на мобилни компютри. За потребителите, привикнали към фиксирани тарифи във вътрешните комуникации, но евентуално подложени на таксуване въз основа на употребени мегабайти при роуминг, това доведе до проблема, известен като „шок при получаване на сметката“. Проявената относно нивото на таксите за такива услуги загриженост показва, че са необходими действия за подобряване на прозрачността и за елиминиране на „шока при получаване на сметката“, което е не само в интерес на потребителите, но и на самите мобилни оператори.

Освен това, устойчивостта по-специално на високите такси на едро за тези услуги в непредпочитаните мрежи се дължи на проблеми по управлението на трафика и води до много слаба мотивация на операторите да намалят едностранно цените на едро, тъй като трафикът би протичал независимо от нивото на цената. Това ограничава способността на операторите да прогнозират своите цени на едро и да предлагат на своите клиенти прозрачни и конкурентоспособни в ценово отношение пакети. Поради това следва да бъде приложен защитен таван на цените на едро, който да понижи извънредно високите цени на едро, но да бъде достатъчно висок за да не пречи на конкуренцията и да не спира развитието ѝ.

Предложението

3. Увеличаване на прозрачността и въвеждане на механизъм за контрол на цените на едро до 2013 г., с цел да се преодолее „шокът при получаване на сметката“.

Комисията предлага мерки за гарантиране на адекватното информиране на потребителите за таксите за роуминг на данни с помощта на автоматично съобщение.

Най-късно до 1 юли 2010 г. операторите трябва да предоставят на потребителите също и средство за задаване на предварителен финансов таван за роуминга им на данни.

Комисията предлага защитният таван на цените на едро за роуминг на данни между кои да са два оператора да бъде определен на ниво ненадвишаващо средно 1 EUR за MB, за да могат операторите да предложат прозрачни ценови споразумения с увереността, че ще бъдат в състояние с по-голяма сигурност да посрещнат разходите си на едро.

4. Заключение

Независимо от постигнатите от Регламента резултати, динамиката на пазара за роуминг не се е променила в достатъчна степен след въвеждането на Регламента, за да позволи на Комисията да препоръча Регламентът да бъде оставен да изтече през 2010 г.

За да се подобри безпроблемното функциониране на единния пазар, се предлага Регламентът да бъде разширен, така че да обхване и услугите за роуминг на SMS и данни. Цените на роуминг-услуги за SMS показаха слаби промени през последните години и изглежда малко вероятно цените да спаднат значително в бъдеще въз основа единствено на инициативи на промишлеността. Проявената загриженост относно нивото на таксите за такива услуги показва, че са необходими действия, особено за подобряване на прозрачността и за елиминиране на „шока при получаване на сметката“.

Комисията предлага цените на едро и на дребно за роуминг на глас и SMS да бъдат регулирани. Предложението цели да увеличи до максимум вероятността за възникване на конкурентен пазар чрез увеличаване на максималните маржове между цените на едро и на дребно. Комисията предлага също да се осигури по-добра защита на потребителите, които страдат от фактурирането на цели минути. Тя обаче предлага различен подход по отношение на услугите за роуминг на данни предвид специфичния характер на установените проблеми. По-специално Комисията отчита, че „шокът при получаване на сметката“ е неприемливо явление и са необходими спешни действия за подобряване на прозрачността и за премахване на извънредно високите цени на едро, водещи до съществено накърняване на конкуренцията.

Пазарът на роуминг притежава неповторими характеристики, които оправдават извънредни мерки. Следователно тази намеса, с оглед на нейния изключителен характер, следва да бъде с ограничен срок на действие, така че да изтича на 30 юни 2013 г. Комисията ще продължи да следи развитието на вътрешно-общностния пазар на роуминг и предлага на Европейския парламент и на Съвета да бъде извършен още един преглед с доклад през 2011 г.

Комисията възнамерява да положи всички усилия за да подпомогне Европейския парламент и Съвета за постигането на споразумение по споменатите по-горе елементи във възможно най-кратък срок, за да гарантира, че европейските потребители на услуги за мобилни комуникации ще могат да се възползват от тези предложения от лятото на 2009 г. Това е важно, за да бъдат изпълнени очакванията на гражданите по отношение на ЕС и да се гарантира, че Европа постига резултати в полза на своите граждани.

[1] ОВ L 171, 29.6.2007 г., стр. 32.

[2] Член 11 от Регламента.

[3] Предложение за регламент на Европейския парламент и на Съвета относно роуминга в обществени мобилни мрежи в рамките на Общността и за изменение на Директива 2002/21/ЕО относно общата регулаторна рамка за електронните съобщителни мрежи и услуги, COM (2006) 382, 12.7.2006 г.

[4] Тези стойности са извлечени от подробните данни, събрани от националните регулаторни органи и Европейската комисия. Данните са събрани от 27-те НРО за всеки отделен оператор и са сумирани впоследствие на базата на подхода „отдолу-нагоре”.

[5] http://www.erg.eu.int/documents/docs/index_en.htm.

[6] http://ec.europa.eu/information_society/activities/roaming/docs/study_data_roaming.pdf.

[7] Адрес на електронната страница: http://ec.europa.eu/information_society/activities/roaming/regulation/consult08/contributions/index_en.htm.

[8] ОВ L 108, 24.4.2002 г., стр. 7.

[9] (COM(2008)153), 19.3.2008 г.

[10] Цената на едро за изходящ разговор ще спадне на 1 юли 2010 г. от актуалните 26 евроцента на 23, 20 и 17 евроцента съответно. Таванът за цените на изходящи повиквания в „Ефротарифата” ще се понижи съответно от 43 евроцента до 40, 37 и 34 евроцента, а таванът за входящи повиквания ще се понижи съответно от 19 евроцента на 16, 13 и 10 евроцента.

[11] Цената на едро за SMS, предвидена да действа от 1 юли 2009 г., не трябва да надхвърля средно 4 евроцента за съобщение между кои да е два оператора, което съответства на действителните направени разходи. От същата дата цената на дребно за роуминг на SMS не трябва да надхвърля 11 евроцента, като по този начин се гарантира както справедлива печалба за оператора, така и защитата на потребителските интереси.